ค่าฝุ่นกรุงเทพมหานครและปริมณฑลยังน่าห่วง เพิ่มขึ้นเกินเกณฑ์ 62 พื้นที่ ภาคเหนือค่าฝุ่น  เพิ่มสูงขึ้น
ค่าฝุ่นกรุงเทพมหานครและปริมณฑลยังน่าห่วง เพิ่มขึ้นเกินเกณฑ์ 62 พื้นที่ ภาคเหนือค่าฝุ่น เพิ่มสูงขึ้น               นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 25 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 54 - 88 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นทุกพื้นที่จากเมื่อวานนี้ 24 กุมภาพันธ์ 2563 เกินเกณฑ์มาตรฐานที่กำหนดในระดับสีส้ม 62 พื้นที่ โดยมีค่าฝุ่นสูงสุด 7 พื้นที่ บริเวณตำบลอ้อมน้อย อำเภอกระทุ่มแบน จังหวัดสมุทรสาคร  ตำบลปากน้ำ อำเภอเมือง จังหวัดสมุทรปราการ  ตำบลบางเสาธง อำเภอบางเสาธง จังหวัดสมุทรปราการ  ริมถนนนวมินทร์ เขตบางกะปิ  เขตคลองสามวา  เขตคลองเตย และเขตลาดกระบัง เนื่องจากมีลมสงบในหลายพื้นที่ ทำให้ฝุ่นละอองกระจายตัวได้ไม่ดีและเกิดการสะสมเพิ่มขึ้น ประกอบกับ สภาพการจราจรหนาแน่นและติดขัดสะสมในหลายเส้นทางตั้งแต่ช่วงค่ำเมื่อวานจนถึงขณะนี้ โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 25 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 45 - 125 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 60 - 139 ไมโครกรัมต่อลูกบาศก์เมตร ภาพรวมแนวโน้มค่าฝุ่นละอองเพิ่มขึ้นหลายพื้นที่จากเมื่อวานนี้ 24 กุมภาพันธ์ 2563 โดยค่าฝุ่น PM 2.5 และ PM 10 ยังอยู่ในระดับสีแดงบริเวณ ตำบลจองคำ อำเภอเมือง จังหวัดแม่ฮ่องสอน และมีอยู่ในระดับสีส้มอีก 12 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362